**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ԿԵՆՍԱՆՎՏԱՆԳՈՒԹՅԱՆ ԵՎ ԿԵՆՍԱՊԱՀՈՎՈՒԹՅԱՆ ՄԱՍԻՆ»**

Հիմք ընդունելով «Մանրէաբանական (կենսաբանական) և թունավորող նյութեր պարունակող զենքի մշակման, արտադրության և կուտակման արգելման և դրա ոչնչացման մասին» կոնվենցիայի (ԿԶԿ) 4-րդ հոդվածի, ինչպես նաև ԿԶԿ Չորրորդ Վերանայման կոնֆերանսի Եզրափակիչ հռչակագրի դրույթները՝ Հայաստանի Հանրապետությունը ձեռնամուխ է լինում սույն օրենքի ընդունմանը:

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1. Օրենքի կարգավորման առարկան**

1. Սույն օրենքը սահմանում է Հայաստանի Հանրապետությունում կենսանվտանգության և կենսապահովության ոլորտի կառավարման իրավական հիմքերը և կարգավորում է կենսաբանական վտանգների, ռիսկերի ու սպառնալիքների հայտնաբերման, կանխարգելման և արձագանքման հետ կապված հարաբերությունները։

**Հոդված 2. Հիմնական հասկացություններ**

1. Օրենքում օգտագործվող հիմնական հասկացություններն են՝
2. **կենսանվտանգություն՝** բնակչության և շրջակա միջավայրի պաշտ­պանության համակարգ՝ ուղղված վնասակար ախտածինների չկանխամտածված տարածմանը կամ ռիսկի նվազեցմանը համապատասխան մեթոդների և հսկողական միջոցառումների կիրառմամբ.
3. **կենսապահովություն՝** բնակչության և շրջակա միջավայրի պաշտպանության համակարգ՝ վնասակար ախտածինների կանխամտածված տարածմանը կամ ռիսկի նվազեցմանն ուղղված համապատասխան մեթոդների և հսկողական միջոցառումների կիրառմամբ.
4. **կենսառիսկ՝** մարդու առողջությանը, կենդանիներին, բույսերին և (կամ) շրջակա միջավայրին վնասակար կենսաբանական ազդակների ներգործության հետևանքով վնաս հասցնելու հավանականությունը.
5. **կենսառիսկի ընդունելի մակարդակ՝** կենսառիսկի մակարդակ, որի դեպքում առկա են բոլոր անհրաժեշտ պայմանները բնակչությանը և շրջակա միջավայրը վնասակար կենսաբանական ազդակների ներգործությունից պաշտպանելու համար.
6. **կենսաբանական վտանգ՝** կենսաբանական ազդակի հետ առնչվող գործունեություն իրականացնող կազմակերպությունների/օբյեկտների, արտաքին (Հայաստանի Հանրապետության սահմաններից դուրս գտնվող) և ներքին (Հայաստանի Հանրապետության տարածքում գտնվող) վնասակար կենսաբանական ազդակների, դրանց աղբյուրների առկայությունը, չկանխամտածված գործունեությունը, ինչի հետևանքով, կոնկրետ պայմանների կամ իրավիճակի առկայության դեպքում, կարող են առաջանալ և տարածվել հիվանդություններ՝ ընդհուպ համաճարակի, անասնահամաճարակի (էպիզոոտիա), էպիֆիտոտիայի, զանգվածային թունավորումների զարգացմամբ, գերազանցելով կենսառիսկի ընդունելի մակարդակը.
7. **կենսաբանական սպառնալիք**՝ մարդու կանխամտածված (վնաս հասցնելու միտում և/կամ ունակություն) գործունեություն, ինչի հետևանքով կարող են առաջանալ և տարածվել հիվանդություններ՝ համաճարակի, անասնահամաճարակի (էպիզոոտիա), էպիֆիտոտիայի, զանգվածային թունավորումների զարգացմամբ, գերազանցելով կենսաբանական ռիսկի թույլատրելի մակարդակը.
8. **կենսաբանական վտանգավոր օբյեկտ՝** օբյեկտ, որում գտնվում է կենսաբանական վտանգի աղբյուրը և (կամ) իրականացվում է գործունեություն ախտածին կենսաբանական ազդակների օգտագործմամբ: Նման օբյեկտում վթարի տեղի ունենալը կամ դրա ոչնչացումը կարող է վտանգ ներկայացնել մարդկանց, կենդանիների և բույսերի կյանքի ու առողջության համար կամ վնաս պատճառել շրջակա միջավայրին.
9. **սանիտարակարանտինային վերահսկողություն (հսկողություն)**՝ պետական սանիտարահիգիենիկ և հակահամաճարակային վերահսկողության տեսակ է՝ անձանց, տրանսպորտային միջոցների և հսկողության ենթակա ապրանքների նկատմամբ, որն իրականացվում է սահմանի անցման կետերում սանիտարակարանտինային վերահսկողություն իրականացնող պաշտոնատար անձանց կողմից և նպատակաուղղված է վարակիչ և զանգվածային ոչ վարակիչ հիվանդությունների (թունավորումների) ներբերման և տարածման, ինչպես նաև մարդու առողջության համար վտանգավոր ապրանքների ներմուծման կանխմանը, որոնք պահանջում են տարածքի սանիտարական պահպանման միջոցառումների անցկացում.
10. **պայմանական-ախտածին միկրոօրգանիզմներ**՝ միկրոօրգանիզմներ, որոնք կազմում են մարդու, կենդանիների և բույսերի օրգանիզմների միկրոֆլորայի մաս և օրգանիզմի դիմադրողականությունը ընկնելու կամ լրացուցիչ հատկություններ ձեռք բերելու հետևանքով կարող են հարուցել հիվանդություն․
11. **կենդանի վերափոխված օրգանիզմներ**՝ գենետիկորեն վերափոխված օրգանիզմ, որը պարունակում է ժամանակակից գենային, գենինժեներային կամ այլ տեխնոլոգիաների կիրառման շնորհիվ ստացված գենետիկորեն փոփոխված նյութի նոր համակցություն․
12. **կենսաբանական նյութ՝** բնական կամ արհեստական ծագում ունեցող կենսաբանական ազդակներ և/կամ դրանց կենսագործունեության արդյունքում առաջացած նյութեր պարունակող զանգված.
13. **վնասակար կենսաբանական նյութ**` բնական կամ արհեստական ծագում ունեցող կենսաբանական ազդակներ և/կամ դրանց կենսագործունեության արդյունքում առաջացած նյութեր պարունակող զանգված՝ ներառյալ տոքսինները և ալերգենները, որոնց հետ շփվելն անբարենպաստ ազդեցություն է գործում մարդկանց, գյուղատնտեսական կենդանիների և բույսերի վրա, ինչպես նաև վնաս է պատճառում շրջակա միջավայրին.
14. **կենսաբանական ազդակ՝** բջջային կամ ոչ բջջային, բնական կամ կենսատեխնոլոգիաների կիրառմամբ մշակված միկրոօրգանիզմներ կամ կենսաբանական ծագման սպիտակուցային բարդ միացություններ կամ դրանք պարունակող օրգանիզմներ, որոնք լինում են ոչ ախտածին և ախտածին (վնասակար) և մարդկանց, կենդանիների կամ բույսերի մոտ կարող են առաջացնել վարակ, ալերգիկ կամ թունավոր ռեակցիաներ, ընդհուպ՝ մահ, ինչպես նաև դրանց առնչվող իրադարձություններ, պայմաններ, հատկություններ, համաճարակային, անասնահամաճարակային, բուսահամաճարակային գործընթացներ կամ դրանց համակցություններ․

**կենսաբանական ազդակի հետ աշխատող կազմակերպություն՝** իրավաբանական անձ, որն ընդգրկված է Հայաստանի Հանրապետությունում կենսանվտանգության և կենսապահովության կենտրոնացված համակարգում։

1. **խոցելիության գնահատման և պաշտպանության համակարգ՝** կենսաբանական ազդակի հետ աշխատող կազմակերպությունում առկա պաշտպանության գործողությունների համալիր, որն ուղղված է կենսաբանական, այլ հարակից նյութերի գողության (հափշտակության) և (կամ) չարաշահման և (կամ) արտահոսքի բացահայտմանը, որն արտացոլում է կենսանվտանգության և կենսապահովության ոլորտի խնդիրները և դրանց լուծման ուղիները.
2. **կենսատեխնոլոգիա՝** կենսաբանական նյութի մշակման, արտադրման կամ կիրառման համար անհրաժեշտ գիտելիքների և համալիր տեխնոլոգիաների ամբողջություն.
3. **կենսառիսկերի կառավարման համակարգ՝** կառավարման համակարգի մաս, որն ապահովում է կենսառիսկերի և դրանց կառավարման հարցերով քաղաքականության մշակումը և կիրառումը,սահմանում է կենսառիսկերի կառավարման սկզբունքները, կենսառիսկի կառավարման համակարգի հիմնական բաղադրիչները, նկարագրում է կենսառիսկերի կառավարման համապարփակ գործընթացը.
4. **կենսաէթիկա՝** տարբեր մակարդակի համակարգման, ռացիոնալացման և ինստիտուցիոնալացման աջակցությամբբարոյական նորմերի ամբողջություն՝ ուղղված բժշկա-կենսաբանական հետազոտությունների գործնականում կյանքի և ամբողջ կենդանական աշխարհի նկատմամբ բարոյական ըմբռնման վերաբերմունքի մշակմանը և ներդրմանը.
5. **հարակից նյութեր՝** Հայաստանի Հանրապետության միջազգային պայմանագրերով և օրենսդրությամբ սահմանված նյութեր, սարքավորումներ, տեխնոլոգիաներ, որոնք կարող են կիրառվել կենսաբանական զենքի մշակման, արտադրման, դիզայնի կամ դրա առաքման համակարգերի ստեղծման նպատակով.
6. **ախտածին՝** մանրէներ, վիրուսներ, ռիկեցիաներ, սնկեր, նախակենդանիներ, միկոպլազմաներ, մակաբույծներ, կենսաբանական ծագման տոքսիններ և թույներ կամ դրանց պարունակության մեջ կասկածելի նյութեր, ինչպես նաև ցանկացած միկրոօրգանիզմ, որը ներառում է այդ ախտածին կենսաբանական ազդակների գենոմի հատվածները և վտանգ է ներկայացնում մարդկանց համար.
7. **ախտածինների պահոց՝** պահպանվող օբյեկտներ, կառույցներ և տարածքներ, որոնք նախատեսված են կենսաբանական վնասակարության 3-4-րդ խմբի՝ ըստ միջազգային դասակարգման (1-2-րդ խմբի՝ ըստ ԱՊՀ դասակարգման) ախտածին կենսաբանական գոծոնների հավաքածուն պահպանելու համար.
8. **ռիսկ**՝ վտանգի և սպառնալիքի իրագործելիության հավանականությունը․
9. **կենսաբանական տոքսին**՝ կենդանիների, բույսերի, սնկերի կամ միկրոօրգանիզմների կողմից արտադրվող նյութեր, որոնք վտանգ են ներկայացնում մարդկանց, կենդանիների և բույսերի համար.
10. **կենսաբանական վտանգի և սպառնալիքի ներքին և արտաքին աղբյուր՝** անթրոպոգեն, տեխնածին կամ բնական պրոցես, վնասակար կենսաբանական ազդակի հետ առնչվող գործունեություն իրականացնող կազմակերպություն/օբյեկտ Հայաստանի Հանրապետության սահմաններից դուրս գտնվող (արտաքին) և Հայաստանի Հանրապետության տարածքում գտնվող (ներքին), որը վտանգ և սպառնալիք է ներկայացնում մարդու կյանքի և առողջության, բուսական և կենդանական աշխարհի համար.
11. **Հայաստանի Հանրապետությունում կենսանվտանգության և կենսապահովության կենտրոնացված համակարգ** (այսուհետ՝ Համակարգ)՝ կենտրոնացված կառավարմամբ կենսանվտանգության և կենսապահովության ստեղծման և ներդրման ազգային համակարգ.
12. **կենսանվտանգության և կենսապահովության ոլորտում ազգային փորձագետների ռեեստր՝** էլեկտրոնային տեղեկատվական համակարգ, որտեղ գրանցվում է կենսանվտանգության և կենսապահովության ոլորտում ազգային փորձագետների վերաբերյալ տեղեկատվություն.
13. **վնասակար կենսաբանական ազդակով պայմանավորված իրադարձություն՝** ցանկացած իրադարձություն, որն առաջացել է վնասակար կենսաբանական ազդակի հետևանքով և անմիջական վտանգ է ներկայացնում մարդու, կենդանիների, բույսերի առողջության համար, պահանջում է արագ արձագանքման գործողություններ՝ հանրության, կենդանիների, բույսերի առողջության, շրջակա միջավայրի պահպանմանը և/կամ ռիսկի նվազեցմանն ուղղված միջոցառումներ.
14. **«Մեկ առողջություն» մոտեցում՝** համագործակցային և բազմոլորտային  մոտեցում է, որը գործում է տեղական, տարածաշրջանային, ազգային և գլոբալ մակարդակներում: Այն ծրագրերի, քաղաքականության, օրենսդրության և հետազոտությունների նախագծման և իրականացման մոտեցում է, որտեղ բազմաթիվ ոլորտներ հաղորդակցում և աշխատում են միասին՝ հասնելու առողջության առավելագույն արդյունքների՝ հիմք ընդունելով մարդկանց, կենդանիների, բույսերի և շրջակա միջավայրի փոխկապակցվածությունը:

**Հոդված 3. Կենսանվտանգության և կենսապահովության մասին օրենսդրությունը**

1. Կենսանվտանգության և կենսապահովության հետ կապված հարաբերությունները կարգավորվում են Հայաստանի Հանրապետության Սահմանադրությամբ, Հայաստանի Հանրապետության միջազգային պայմանագրերով, սույն օրենքով և իրավական այլ ակտերով:
2. Եթե Հայաստանի Հանրապետության միջազգային պայմանագրերով սահմանված են այլ նորմեր, քան նախատեսված են սույն օրենքով, ապա կիրառվում են միջազգային պայմանագրերի նորմերը:

**Հոդված 4. Օրենքի հիմնական սկզբունքները**

1. Սույն օրենքի հիմնական սկզբունքներն են՝
2. «Մեկ առողջություն» մոտեցման ներդնումը․
3. բնակչության և շրջակա միջավայրի պաշտպանությունը կենսաբանական վնասակար ազդակների ազդեցությունից.
4. կենսանվտանգության և կենսապահովության ոլորտում անձի, հանրության, պետության, կազմակերպությունների շահերի և պարտականությունների ներդաշնակեցումը.
5. կենսանվտանգության և կենսապահովության ոլորտում իրականացվող միջոցառումների համարժեքությունը գոյություն ունեցող կենսաբանական ռիսկերին, վտանգներին և սպառնալիքներին.
6. կենսանվտանգության և կենսապահովության ոլորտում բնակչության ներգրավվածությունը.
7. կենսաբանական ռիսկերի, վտանգների և սպառնալիքների հակազդմանը պատշաճ պատրաստվածությունը, արագ արձագանքումը և համակարգային մոտեցումը։

**Հոդված 5. Կենսաբանական հիմնական** **վտանգները և սպառնալիքները**

1. Կենսաբանական հիմնական վտանգները և սպառնալիքներն են`

 1) ախտածինների հատկությունների և ձևերի, ինչպես նաև դրանք փոխանցող օրգանիզմների հատկությունների և կենսապայմանների փոփոխությունը.

 2) շրջակա միջավայրի ազդեցությամբ՝ ֆենոտիպի և գենոտիպի փոփոխությամբ պայմանավորված ախտածինների կողմից կենսաբանական մի տեսակից մյուսին փոխանցվելու ունակությունը.

 3) Հայաստանի Հանրապետության տարածքում նախկինում չհայտնաբերված, հազվադեպ վարակիչ հիվանդությունների ներթափանցումը և տարածումը, ինչպես նաև բնական-օջախային, տեղաճարակային, վերադարձող և նոր առաջացող վարակների աջաջացումն ու տարածումը.

4) կենսատեխնոլոգիաների կիրառմամբ ախտածինների ստեղծումը կամ դրանց ներմուծումը Հայաստանի Հանրապետություն.

 5) մարդու, կենդանիների և բույսերի միկրոֆլորայի խախտման հետևանքով առաջացող և տարածվող հիվանդությունները.

 6) մարդկանց, կենդանիների և բույսերի համար վտանգ ներկայացնող վարակիչ հիվանդությունների առաջացումը և տարածումը.

 7) բժշկական միջամտություններով պայմանավորված, ինչպես նաև անասնաբուժական ծառայություններ մատուցելիս, գիտական գործունեություն իրականացնելիս վարակների առաջացումը և տարածումը.

 8) ահաբեկչական գործողությունների իրականացումը, տեխնածին վթարները կամ արտադրական պատահարներն այն օբյեկտներում, որտեղ առկա են կենսաբանական ազդակներ կամ իրականացվում են աշխատանքներ դրանց հետ․

 9) պայմանական-ախտածին միկրոօրգանիզմներով պայմանավորված՝ վարակիչ հիվանդությունների ծանր ընթացքի և հաճախականության մակարդակի բարձրացումը .

10) կենդանի վերափոխված օրգանիզմների անվերահսկելի կիրառումը.

12) կենսաբանական հետազոտությունների ժամանակ երկակի նշանակության տեղեկատվության հասանելիությունը.

13) կենսաբանական ազդակների հետ աշխատանքներ իրականացնելիս նյութատեխնիկական ապահովվածության՝ օրենսդրությամբ սահմանված պահանջներին չբավարարելը.

14) մարդկային ռեսուրսի հոսունությունը, մարդկային ռեսուրսի ներգրավումն՝ առանց հուսալիության ստուգման.

15) կենսատեխնոլոգիաների զարգացումը՝ դրանց ապօրինի կիրառման տեսանկյունից.

16) կենսանվտանգության և կենսապահովության բնագավառում պետական կառավարման, վերահսկման, տեխնիկական կարգավորման, կենսառիսկերի կառավարման ոչ պատշաճ մակարդակը.

17) կենսաբանական նյութերի, թույների անդրսահմանային փոխադրումների ոչ պատշաճ հսկողությունը.

18) պատվաստանյութերի և այլ կենսապատրաստուկների ոչ հիմնավորված և ոչ նպատակային օգտագործումը․

19) պատվաստանյութերի պահպանման, տեղափոխման, ոչնչացման, վնասազերծման ոչ պատշաճ հսկողությունը.

20) հակամանրէային կայունությունը.

21) երկրի տարածքում գործող կենսաբանական լաբորատորիաները, ախտածինների պահոցները։

**Հոդված 6. Սահմանափակումները կենսանվտանգության ու կենսապահովության տեսակետից**

1. Կենսանվտանգության և կենսապահովության տեսակետից արգելվում է՝
2. Հայաստանի Հանրապետության քաղաքացիների մուտքը Հայաստանի Հանրապետության տարածքում գործող կենսաբանական ռեֆերենս լաբորատորիաների տարածքներ՝ առանց թույլտվության, որի տրամադրման կարգը սահմանում է Հայաստանի Հանրապետության կառավարությունը.
3. օտարերկրյա քաղաքացիների, ինչպես նաև քաղաքացիություն չունեցող անձանց մուտքը Հայաստանի Հանրապետության տարածքում գործող կենսաբանական ռեֆերենս լաբորատորիաների տարածքներ՝ բացառությամբ Հայաստանի Հանրապետության կառավարության կողմից սահմանված հատուկ դեպքերի.
4. կենսաբանական ազդակների, այդ թվում՝ շտամների, ներմուծումը Հայաստանի Հանրապետության տարածք և արտահանումը Հայաստանի Հանրապետության տարածքից՝ բացառությամբ Հայաստանի Հանրապետության կառավարության սահմանած կարգով սահմանված հատուկ դեպքերի.
5. կենսատեխնոլոգիաների ապօրինի կիրառումը.
6. պատվաստանյութերի և այլ կենսապատրաստուկների ոչ հիմնավորված և ոչ նպատակային կիրառումը․
7. սահմանված կարգի խախտմամբ՝ կենսանվտանգությանն առնչվող ծրագրերի իրականացումը․
8. վնասակար կենսաբանական ազդակի հետ աշխատանքն՝ առանց նյութատեխնիկական համապատասխան ապահովման.
9. կենդանի վերափոխված օրգանիզմների անվերահսկելի կիրառումը.
10. կենսաբանական վնասակարության 3-4-րդ խմբի՝ ըստ միջազգային դասակարգման (1-2-րդ խմբի՝ ըստ ԱՊՀ դասակարգման) ախտածինների հետ առնչվող վտանգավոր կենսաբանական օբյեկտներում և դրանց հարակից տարածքներում հավաքների և հանրային միջոցառումների կազմակերպումը և անցկացումը։

2․ Կենսաբանական վնասակարության 3-4-րդ խմբի՝ ըստ միջազգային դասակարգման ( 1-2-րդ խմբի՝ ըստ ԱՊՀ դասակարգման) ախտածինների հետ առնչվող վտանգավոր կենսաբանական օբյեկտներում աշխատելու իրավունք չունեն`

1. Հայաստանի Հանրապետության օրենսդրությամբ սահմանված կարգով անգործունակ կամ սահմանափակ գործունակ ճանաչված անձինք.
2. տվյալ աշխատանքի կատարման համար Հայաստանի Հանրապետության կառավարության կողմից սահմանված հիվանդություններով տառապող անձինք.
3. տվյալ աշխատանքներն իրականացնելու համար հուսալիության ստուգման պահանջներին չհամապատասխանող անձինք:

**ԳԼՈՒԽ 2**

**ԿԵՆՍԱՆՎՏԱՆԳՈՒԹՅԱՆ ԵՎ ԿԵՆՍԱՊԱՀՈՎՈՒԹՅԱՆ ՈԼՈՐՏՈՒՄ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԿԱՌԱՎԱՐՄԱՆ ՀԱՄԱԿԱՐԳԻ ԵՎ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄԻՆՆԵՐԻ ՈՒ ԿԱԶՄԱԿԵՐՊՈՒԹՅՈՒՆՆԵՐԻ ԼԻԱԶՈՐՈՒԹՅՈՒՆՆԵՐԸ, ՈԼՈՐՏԻ ԼԻԱԶՈՐ ՄԱՐՄԻՆԸ**

**Հոդված 7. Հայաստանի Հանրապետության կառավարության լիազորությունները**

1. Կենսանվտանգության և կենսապահովության ոլորտում Հայաստանի Հանրապետության կառավարությունը՝
2. սահմանում է կենսանվտանգության և կենսապահովության ոլորտի լիազոր մարմին.
3. հաստատում է կենսանվտանգության և կենսապահովության ոլորտի ռազմավարությունը և միջոցառումների ծրագիրը․
4. հաստատում է կենսաբանական ազդակով պայմանավորված արտակարգ իրավիճակի դեպքում Հայաստանի Հանրապետության բնակչության պաշտպանության պլանը․
5. հաստատում է «Հայաստանի Հանրապետությունում «Մեկ առողջություն» մոտեցման ներդնման ռազմավարական ծրագիրը»․
6. սահմանում է կենսանվտանգության և կենսապահովության պահանջները և հաստատում է դրանց պահպանման նկատմամբ մշտադիտարկման կարգը.
7. սահմանում է Հայաստանի Հանրապետության քաղաքացիների, օտարերկրյա քաղաքացիների, ինչպես նաև քաղաքացիություն չունեցող անձանց՝ Հայաստանի Հանրապետության տարածքում գտնվող
կենսաբանական ռեֆերենս լաբորատորիաների տարածքներ մուտք գործելու կարգը.
8. սահմանում է կենսաբանական ազդակների ազդեցության հետևանքով շրջակա միջավայրի և հասարակության համար առաջացած բարձր ռիսկի առկայությամբ ուղեկցվող գործունեության տեսակների սահմանափակման կամ արգելման կարգը․
9. սահմանում է կենսառիսկերի կառավարման համակարգին ներկայացվող պահանջները և պահանջների պահպանման նկատմամբ մշտադիտարկման կարգը.
10. սահմանում է վտանգավոր կենսաբանական օբյեկտներում կենսաբանական վնասակարության 3-4-րդ խմբի՝ ըստ միջազգային դասակարգման (1-2-րդ խմբի՝ ըստ ԱՊՀ դասակարգման) ախտածինների պահպանման համար պատասխանատու, ինչպես նաև դրանց հետ աշխատանքներ իրականացնող անձանց հուսալիության ստուգման կարգը.
11. սահմանում է կենսանվտանգության և կենսապահովության ոլորտին առնչվող տեղեկատվության կառավարման կարգը․
12. սահմանում է կենսաբանական նյութերի արտադրության, կենսաբանական նյութերի և դրանք պարունակող ապրանքների ներմուծման, տարանցիկ փոխադրման և արտահանման, պահման, պահպանման, տեղափոխման, կիրառման ու իրացման կանոնները և նորմերը.
13. հաստատում է կենսանվտանգության և կենսապահովության հարցերի վերաբերյալ գիտական հետազոտությունների ազգային պլանը.
14. հաստատում է Հայաստանի Հանրապետությունում Համակարգի ներդրման ռազմավարական ծրագիրը.
15. սահմանում է կենսանվտանգության և կենսապահովության ոլորտում գործունեություն ծավալող կազմակերպությունների կողմից Լիազոր մարմնին իրենց գործունեության վերաբերյալ տեղեկատվության տրամադրման կարգը․
16. սահմանում է կենսաբանական ազդակների, այդ թվում՝ Հայաստանի Հանրապետության տարածքից շտամների արտահանման, ինչպես նաև դրանք Հայաստանի Հանրապետության տարածք ներմուծման կարգը.
17. սահմանում է միկրոօրգանիզմների պահոցների, պահոցներ ունեցող կազմակերպությունների ցանկերը, պահոցների և պահվող միկրոօրգանիզմների ազգային շտեմարանի ստեղծման, վարման, ինչպես նաև պահոցների ֆինանսական և նյութատեխնիկական ապահովման կարգերը․
18. հաստատում է կենսանվտանգության և կենսապահովության ոլորտում ազգային փորձագետների ճանաչման և ռեեստրի վարման կարգը․
19. իրականացնում է սույն օրենքով նախատեսված այլ գործառույթներ:

**Հոդված 8. Կենսանվտանգության և կենսապահովության ոլորտում Հայաստանի Հանրապետության պետական կառավարման համակարգի և տեղական ինքնակառավարման մարմինների լիազորությունները**

1. Ազգային անվտանգության ծառայությունը՝
2. մասնակցում է վնասակար կենսաբանական նյութերի արտադրության, պահպանման, ինչպես նաև դրանց հետ աշխատանքների իրականացման վայրերի ֆիզիկական պաշտպանության համակարգերի նախագծման, մշակման և ստուգման գործընթացներին.
3. ստուգում է վտանգավոր կենսաբանական օբյեկտներում կենսաբանական վնասակարության 3-4-րդ խմբի՝ ըստ միջազգային դասակարգման (1-2-րդ խմբի՝ ըստ ԱՊՀ դասակարգման) ախտածինների պահպանման համար պատասխանատու, ինչպես նաև դրանց հետ աշխատանքներ իրականացնող անձանց հուսալիությունը՝ Հայաստանի Հանրապետության կառավարության կողմից սահմանված կարգով իր լիազորությունների շրջանակում.
4. մասնակցում է կենսանվտանգության և կենսապահովության ոլորտում անցկացվող վարժանքներին.
5. իրականացնում է օպերատիվ հետախուզական գործունեություն՝ ուղղված վնասակար կենսաբանական ազդակների պահպանության, արտադրության, դրանցով աշխատանքների իրականացման վայրերի անվտանգության և կենսանվտանգության և կենսապահովության դեմ ուղղված հանցագործությունների բացահայտմանը, կանխմանը և խափանմանը.
6. ըստ անհրաժեշտության՝ պետական և տեղական ինքնակառավարման մարմիններին ու կազմակերպություններին ներկայացնում է առաջարկություններ կամ միջնորդություններ կենսանվտանգության և կենսապահովության ոլորտում Հայաստանի Հանրապետության անվտանգության սպառնալիքների, դրանց նպաստող պատճառների և վերացման ուղիների մասին.
7. կազմակերպում և իրականացնում է ազգային անվտանգության մարմինների զինծառայողների (աշխատակիցների) մոտ արձանագրված վարակիչ հիվանդությունների համաճարակաբանական հետազոտությունները, հիվանդների ախտորոշումը, մեկուսացումը, բուժումը, կանխարգելիչ և հակահամաճարակային միջոցառումներ․
8. իրականացնում է կենսանվտանգության և կենսապահովության ոլորտի խնդիրներին առնչվող օրենքով իրեն վերապահված այլ գործառույթներ։
9. Ոստիկանությունը՝
10. կենսաբանական վտանգների կամ ռիսկերի կանխարգելման նպատակով օրենքով սահմանված կարգով լիազոր մարմնին տրամադրում է հիվանդի և նրա հետ շփված անձանց անձնական տվյալները.
11. մասնակցում է կարանտինային համալիր միջոցառումների իրականացմանը, շրջափակված տարածքում ապահովում է հասարակական կարգ և անվտանգություն, կարանտին միջոցառումներ անցկացնելիս միջոցներ է ձեռնարկում անկարգությունները, տրանսպորտի, կապի և այլ կազմակերպությունների աշխատանքները խափանող գործողությունները կանխելու ուղղությամբ.
12. աջակցում է բժշկական ծառայություններին վարակիչ հիվանդություններով տառապող անձանց բժշկական հաստատություններ տեղափոխելիս.
13. անասնահամաճարակների արձանագրման ժամանակ աջակցում է վարակված մսի, հիվանդ կենդանու տեղափոխմանը և ոչնչացմանը.
14. իրականացնում է կենսանվտանգության և կենսապահովության ոլորտի խնդիրներին առնչվող օրենքով իրեն վերապահված այլ գործառույթներ։
15. Պաշտպանության նախարարությունը՝
16. սահմանված կարգի համաձայն՝ իրականացնում է ռազմական նշանակության արտադրանքի ներմուծման և արտահանման, տարանցիկ փոխադրման, ռազմական նշանակության արտադրանքի առևտրի միջնորդական գործունեության լիցենզավորումը, որն իր մեջ ներառում է նաև կենսաբանական նյութեր.
17. իրականացնում է փոխգործակցություն պետական կառավարման համակարգի մարմինների հետ կենսանվտանգության և կենսապահովության ոլորտում.
18. մասնակցում է կենսաբանական ազդակներով պայմանավորված արտակարգ իրավիճակների ժամանակ բնակչության պաշտպանության և հետևանքների վերացման աշխատանքներին.
19. անհրաժեշտության դեպքում մասնակցում է կարանտինային համալիր միջոցառումների իրականացմանը.
20. կազմակերպում և իրականացնում է զինծառայողների և աշխատակիցների մոտ արձանագրված վարակիչ հիվանդությունների համաճարակաբանական հետազոտությունները, հիվանդների ախտորոշումը, մեկուսացումը, բուժումը, կանխարգելիչ և հակահամաճարակային միջոցառումներ.
21. իրականացնում է կենսանվտանգության և կենսապահովության ոլորտի խնդիրներին առնչվող օրենքով իրեն վերապահված այլ գործառույթներ։
22. Հայաստանի Հանրապետության արտակարգ իրավիճակների նախարարությունը՝
	1. իրականացնում է կենսանվտանգության և կենսապահովության ոլորտում պետական կառավարման մարմինների հետ համագործակցություն.
	2. իրականացնում է կենսաբանական ազդակներով պայմանավորված արտակարգ իրավիճակների ժամանակ բնակչության պաշտպանության և հետևանքների վերացման աշխատանքներ․
	3. իրականացնում է կենսանվտանգության և կենսապահովության ոլորտի խնդիրներին առնչվող օրենքով իրեն վերապահված այլ գործառույթներ։

5**․** Սննդամթերքի անվտանգության, անասնաբուժության և բուսասանիտարիայի, Հայաստանի Հանրապետության բնակչության սանիտարահամաճարակային անվտանգության ապահովման բնագավառներում վերահսկողություն իրականացնող՝ Կառավարությանը ենթակա մարմինները՝

իրականացնում են վերահսկողություն կենսանվտանգության և կենսապահովության կանոնների և նորմերի կատարման նկատմամբ․

իրականացնում են սանիտարակարանտինային վերահսկողություն (հսկողություն) պետական սահմանի անցման կետերում.

աջակցում են կենսանվտանգության և կենսապահովության ոլորտային քաղաքականության մշակմանը․

սահմանափակում կամ արգելում են կենսաբանական ազդակների ազդեցության հետևանքով շրջակա միջավայրի և հասարակության համար առաջացած բարձր ռիսկի առկայությամբ ուղեկցվող գործունեության տեսակները․

իրականացնում են կենսանվտանգության և կենսապահովության ոլորտի խնդիրներին առնչվող օրենքով իրենց վերապահված այլ գործառույթներ։

6․ Կենսանվտանգության և կենսապահովության ոլորտում պետական կառավարման համակարգի այլ մարմինների և տեղական ինքնակառավարման մարմինների լիազորությունները սահմանվում են համապատասխան օրենքներով:

7․Պետական կառավարման համակարգի մարմինները մասնակցում են կենսանվտանգության և կենսապահովության ոլորտի ռազմավարության մշակման գործընթացին։

**Հոդված 9. Կենսանվտանգության և կենսապահովության ոլորտում գործունեություն իրականացնող կազմակերպությունները**

1. Կենսանվտանգության և կենսապահովության ոլորտում գործունեություն իրականացնող բոլոր կազմակերպությունները հաշվառվում և գրանցվում են միասնական տեղեկատվական բազայում։ Տեղեկատվության կառուցվածքի, հաղորդման մեխանիզմների, հաշվառման, գրանցման, հաշվետվության ներկայացման, ինչպես նաև միասնական տեղեկատվական բազայի վարման կարգը սահմանում է Կառավարությունը:
2. Կենսանվտանգության և կենսապահովության ոլորտում գործունեություն իրականացնող բոլոր կազմակերպությունները կենսանվտանգությանն ու կենսապահովությանն առնչվող հարցերով գիտահետազոտական, գիտակիրառական, գիտատեխնոլոգիական հետազոտությունների իրականացումը համաձայնեցնում են Լիազոր մարմնի հետ։ Կազմակերպությունների կողմից կենսանվտանգությանն ու կենսապահովությանն առնչվող հարցերով գիտահետազոտական, գիտակիրառական, գիտատեխնոլոգիական հետազոտությունների իրականացման համաձայնեցման և հաշվետվության ներկայացման կարգը սահմանում է Կառավարությունը:
3. Կենսաբանական ազդակի հետ աշխատող կազմակերպությունները ներդնում են «Խոցելիության գնահատման և պաշտպանության համակարգ»:

 4. Կենսանվտանգության և կենսապահովության ոլորտում կազմակերպություններն իրավունք ունեն՝

1. Հայաստանի Հանրապետության օրենսդրության համաձայն՝ տեղեկատվություն ստանալ Հայաստանի Հանրապետության պետական կառավարման համակարգի մարմիններից, պետական կառավարման համակարգի ենթակայությամբ գործող մարմիններից, կենսանվտանգության և կենսապահովության ոլորտում պետական վերահսկողություն (հսկողություն) իրականացնելու իրավասություն ունեցող մարմիններից, տեղական ինքնակառավարման մարմիններից, ինչպես նաև այլ կազմակերպություններից․
2. մասնակցել կենսանվտանգությանն ու կենսապահովությանն ուղղված միջոցառումների մշակմանը և իրականացմանը։

5. Կենսանվտանգության և կենսապահովության ոլորտում կազմակերպությունները պարտավոր են՝

1. իրականացնել կենսանվտանգության և կենսապահովության ոլորտում ազգային և Հայաստանի Հանրապետության կողմից ընդունված միջազգային սահմանված չափանիշներին և պահանջներին համապատասխան գործունեություն․
2. Կառավարության սահմանած կարգով Լիազոր մարմնին տրամադրել տեղեկատվություն իրենց գործունեության վերաբերյալ․
3. չիրականացնել սույն օրենքի 6-րդ հոդվածով նախատեսված գործողություններ։

**Հոդված 10. Կենսանվտանգության և կենսապահովության ոլորտում անձանց իրավունքներն ու պարտականությունները**

1. Կենսանվտանգության և կենսապահովության ոլորտում անձինք իրավունք ունեն՝
2. առողջության ու շրջակա միջավայրի՝ վնասակար կենսաբանական ազդակներից պաշտպանության.
3. պետական կառավարման համակարգի, տեղական ինքնակառավարման մարմիններից, ինչպես նաև կազմակերպություններից ստանալ Հայաստանի Հանրապետության օրենսդրությանը համապատասխան տեղեկատվություն՝ վնասակար կենսաբանական ազդակների ազդեցությունից բնակչության և շրջակա միջավայրի պաշտպանվածության, կենսաբանական վտանգների և սպառնալիքների կանխման նպատակով ձեռնարկված միջոցառումների վերաբերյալ.
4. պետական կառավարման համակարգի մարմիններին և տեղական ինքնակառավարման մարմիններին, ինչպես նաև՝ համապատասխան կազմակերպություններին ներկայացնել կենսանվտանգության և կենսապահովության միջոցառումների վերաբերյալ առաջարկություններ, ինչպես նաև մասնակցել կենսանվտանգությանն ու կենսապահովությանն ուղղված միջոցառումների մշակմանը։
5. Կենսանվտանգության և կենսապահովության ոլորտում անձինք պարտավոր են՝
6. պահպանել կենսանվտանգության և կենսապահովության ոլորտում Հայաստանի Հանրապետության օրենսդրությամբ բնակչության առողջության պաշտպանության, սանիտարահամաճարակային անվտանգության ապահովման, անասնաբուժության, սննդամթերքի անվտանգության, բույսերի, շրջակա միջավայրի պաշտպանության, կենսատեխնոլոգիաների գործունեության ոլորտներում սահմանված պահանջները.
7. չիրականացնել սույն օրենքի 6-րդ հոդվածով նախատեսված գործողություններ։

**Հոդված 12. Կենսանվտանգության և կենսապահովության ոլորտի լիազոր մարմինը**

1. Հայաստանի Հանրապետությունում կենսանվտանգության և կենսապահովության գործընթացի համակարգումն իրականացնում է Լիազոր մարմինը։
2. Լիազոր մարմինը՝
3. համակարգում է կենսանվտանգության և կենսապահովության ոլորտի ռազմավարության մշակման գործընթացը.
4. համակարգում է Համակարգի գործունեությունը.
5. համակարգում է կենսառիսկերի կառավարման համակարգի ներդրման գործընթացը.
6. համակարգում է «Հայաստանի Հանրապետությունում «Մեկ առողջության» մոտեցման ներդրման ռազմավարական ծրագրի» մշակման գործընթացը․
7. իրականացնում է կենսանվտանգության և կենսապահովության ոլորտում մշտադիտարկումներ․
8. համակարգում է ախտածին միկրոօրգանիզմների հավաքածուների ստեղծման, համալրման, պահպանման և օգտագործման գործընթացները.
9. համակարգում է կենսանվտանգության և կենսապահովության ոլորտի կազմակերպությունների հետ համագործակցության մեխանիզմները.
10. համակարգում է կենսանվտանգության և կենսապահովության միջգերատեսչական գիտամասնագիտական հանձնաժողովի աշխատանքները.
11. ճանաչում է կենսանվտանգության և կենսապահովության ոլորտում ազգային փորձագետներ և վարում է կենսանվտանգության և կենսապահովության ոլորտում ազգային փորձագետների ռեեստրը․
12. համակարգում է կենսանվտանգության ոլորտին առնչվող գիտական հետազոտությունների իրականացումը.
13. համակարգում է կենսաէթիկայի հարցերը.
14. համակարգում է կենսանվտանգությանն ու կենսապահովությանն առնչվող հարցերով գիտակիրառական, գիտատեխնոլոգիական հետազոտություններն ուսումնասիրող էթիկայի հանձնաժողովի գործունեությունը.
15. ստեղծում և վարում է կենսաբանական վտանգի և սպառնալիքի ներքին և արտաքին աղբյուրների ռեեստրը.
16. ստեղծում և վարում է կենսատեխնոլոգիական արդյունաբերական օբյեկտների ռեեստրը.
17. համակարգում է կենսանվտանգության և կենսապահովության պահանջների մշակման գործընթացը, իրականացնում է կենսառիսկերի մշտադիտարկման և կենսառիսկի ընդունելի մակարդակի պահպանմանն ուղղված միջոցառումների արդյունավետության գնահատումը.
18. իրականացնում է կենսանվտանգության և կենսապահովության ոլորտի տարբեր գործընթացների գնահատում, մշտադիտարկում, համակարգում է դրանց արդյունքների հիման վրա ուղղիչ գործողությունների մշակումը՝ համագործակցելով շահագրգիռ կառույցների հետ:

**ԳԼՈՒԽ 3**

**ՀԱՄԱԿԱՐԳԻ ԳՈՐԾՈՒՆԵՈՒԹՅԱՆ ԿԱՆՈՆԱԿԱՐԳՈՒՄ**

**Հոդված 13. Համակարգի գործունեության ուղղությունները**

1. Համակարգի գործունեությունն ուղղված է հետևյալ միջոցառումների իրականացմանը՝
2. նոր տիպի կենսաբանական սպառնալիքների հայտնաբերմանը.
3. «ռազմական և երկակի նշանակության ապրանքների և տեխնոլոգիաների» հետ կապված թույլատրելի գիտահետազոտական աշխատանքներ իրականացնելու համար նախատեսված կենսաբանական նյութերի, պատրաստուկների և դրանց հարակից նյութերի չարտոնված կիրառման (վնասակար կենսաբանական ազդակների ստեղծում և տարածում) կանխարգելմանը.
4. կենսաբանական վտանգների ու սպառնալիքների առաջացման հետ կապված իրավիճակների կանխմանը.
5. վարակիչ հիվանդությունների առաջացման և տարածման կանխարգելմանը.
6. ախտածինների պահոցների ստեղծմանը, վարմանը, համալրմանը և անվտանգ պահպանմանը.
7. կենսառիսկերի համակարգային կառավարմանը.
8. ոլորտում գիտահետազոտական աշխատանքների և դրանց արդյունքների հաշվառմանը.
9. կենսաբազմազանության պահպանմանը.
10. միասնական տեղեկատվական բազայի ձևավորմանը.
11. պատրաստվածության և արձագանքման գործողությունների համակարգային կառավարմանը:

 **Հոդված 14. Համակարգում ներառված անձինք, կազմակերպությունները և մարմինները**

1. Համակարգում ներառված են (այսուհետ՝ Համակարգի մարմիններ)՝
2. վնասակար կենսաբանական ազդակի հետ աշխատող կազմակերպությունները.
3. վնասակար կենսաբանական նյութերի, պատրաստուկների և դրանց հարակից նյութերի հետ առնչություն ունեցող գիտահետազոտական, գիտակիրառական և արտադրական, ինչպես նաև ախտորոշիչ և փորձարկման գործունեության տեսակ իրականացնող լաբորատոր կազմակերպությունները.
4. բժշկական օգնություն և սպասարկում իրականացնող անձինք և կազմակերպությունները.
5. անասնաբուժական ծառայություն մատուցող անձինք և կազմակերպությունները.
6. շրջակա միջավայրի պաշտպանության ոլորտում գործունեություն ծավալող կազմակերպությունները.
7. ռազմական և երկակի նշանակության ապրանքների և տեխնոլոգիաների հետ առնչվող կազմակերպությունները.
8. կենսաբանական լաբորատորիա ունեցող միջին մասնագիտական և բարձրագույն ուսումնական հաստատությունները.
9. պետական կառավարման համակարգի, տարածքային կառավարման և տեղական ինքնակառավարման մարմինները, այդ թվում՝ համաճարակաբանական դիտարկում, անասնահամաճարակաբանական և բուսասանիտարական հսկողություն իրականացնող կազմակերպությունները, պետական սահմանի անցման կետերում հսկողություն և վերահսկողություն իրականացնող կառույցները․
10. կենսանվտանգության և կենսապահովության ոլորտում գիտական հրապարակումներով զբաղվող կազմակերպությունները.
11. մշտական և հատուկ դեպքերով ստեղծվող հանրային առողջապահության և կենդանիների բարեկեցության հարցերով կենսաէթիկայի հանձնաժողովները․
12. կլիմայի փոփոխության հարցերով զբաղվող կազմակերպությունները.
13. կենսանվտանգության և կենսապահովության միջգերատեսչական գիտամասնագիտական խորհրդատվական հանձնաժողովը․
14. կենսանվտանգության և կենսապահովության հարցերով զբաղվող ազգային միավորումները և միջազգային միավումներին անդամակցող Հայաստանի Հանրապետության քաղաքացիները։

**Հոդված 15. Համակարգի գործունեության մեխանիզմները**

1․ Համակարգն աշխատում է երկու մակարդակով՝

1) ազգային մակարդակ՝

ա. ապահովում է միջազգային պարտավորությունների կատարմանն ուղղված ազգային օրենսդրության մշակումը, կատարելագործումը և կիրառումը,

բ. ապահովում է երկրում կենսանվտանգությունը և կենսապահովությունը` Հայաստանի Հանրապետության կողմից ընդունված միջազգային ստանդարտներին և ուղեցույցներին համապատասխան,

գ․ ապահովում է կենսանվտանգության և կենսապահովության համակարգված և համապարփակ կառավարումը։

2)ինստիտուցիոնալ մակարդակ՝

ա. ներառում է Համակարգի մարմինները, որոնք առնչվում են կենսաբանական վնասակար նյութերի, պատրաստուկների և դրանց հարակից նյութերի արտադրության, տեղափոխման, փոխադրման, պահման, պահպանման, իրացման, պահեստավորման, դրանց հետ աշխատանքի, վնասակար կենսաբանական ազդակով պայմանավորված իրադարձությունների վարման, հսկողության ու վերահսկողության հետ:

1. Համակարգում ներառված յուրաքանչյուր անձ, կազմակերպություն և մարմին մշակում, ներդնում և իրականացնում է կենսառիսկերի կառավարման իր համակարգը:

**Հոդված 16. Համակարգի կառուցվածքը**

1․ Համակարգը ներառում է՝

1. շրջակա միջավայրի, կենսաբանության, բժշկության, անասնաբուժության և բուսասանիտարիայի ոլորտներում գիտական և գիտակիրառական հետազոտությունների ենթահամակարգը․
2. խոցելիության գնահատման և պաշտպանության համակարգը. (կարգ)
3. պետական սահմանի անցման կետերում ենթահամակարգը. (կարգ)
4. Հայաստանի Հանրապետության տարածքում վարակիչ հիվանդությունների, հակամանրէային կայունության համաճարակաբանական դիտարկման, անասնահամաճարակաբանական հսկողության ենթահամակարգը (ներառյալ՝ հակահամաճարակային և անասնահակահամաճարակային միջոցառումները և արագ արձագանքման գործողությունները).
5. լաբորատորիաներում ենթահամակարգը.

6) կենսաբանական ազդակների հետ աշխատողների առողջության պահպանման ենթահամակարգը.

**ԳԼՈՒԽ 4**

**ՄԻՋԱԶԳԱՅԻՆ ՀԱՄԱԳՈՐԾԱԿՑՈՒԹՅՈՒՆ**

**Հոդված 17. Կենսանվտանգության և կենսապահովության ոլորտում միջազգային համագործակցությունը**

1. Սույն օրենքի կարգավորման շրջանակում գործունեություն ծավալող պետական կառավարման համակարգի մարմիններն ապահովում են կենսանվտանգության և կենսապահովության ոլորտում Հայաստանի Հանրապետության ստանձնած միջազգային պարտավորությունների կատարումը:
2. Միջազգային համագործակցությունը կենսանվտանգության և կենսապահովության ոլորտում իրականացվում է գործող միջազգային կառույցների և ծրագրերի շրջանակներում։
3. Կենսաբանական վտանգները և սպառնալիքները կանխելու, նվազեցնելու, չեզոքացնելու և հետևանքերը վերացնելու համար լիազորված մարմինները և կազմակերպությունները Հայաստանի Հանրապետության օրենսդրությանը համապատասխան, իրենց իրավասությունների շրջանակներում, իրականացնում են միջազգային համագործակցություն հետևյալ ուղղություններով՝
4. «Մանրէաբանական (կենսաբանական) և թունավորող նյութեր պարունակող զենքի մշակման, արտադրության և կուտակման արգելման և դրա ոչնչացման մասին» կոնվենցիայի ռեժիմի ամրապնդում` կենսաբանական զենքի ամբողջական արգելքը, ինչպես նաև՝ կենսաբանական և թունավորող նյութեր պարունակող զենքերի ենթադրյալ կիրառման դեպքերի հետաքննությունն ապահովելու նպատակով.
5. վնասակար կենսաբանական նյութերի, ազդակների կիրառմամբ ահաբեկչական գործողությունների կանխարգելում, ինչպես նաև դրանց իրագործման դեպքում հետևանքների վերացում.
6. ախտածին կենսաբանական ազդակների (ախտածինների) անվտանգ և խաղաղ նպատակներով գործարկում.
7. կենսանվտանգության և կենսապահովության, վարակիչ հիվանդությունների հարցերով զբաղվող միջազգային միավորումների անդամակցում․
8. կենսանվտանգության և կենսապահովության ոլորտում միջազգային գիտական համագործակցություն․
9. կենսանվտանգության և կենսապահովության ոլորտում Հայաստանի Հանրապետության շահերի և մոտեցումների ներկայացում միջազգային հարթակում․
10. կենսառիսկերի կառավարում.
11. կենսաբանական ռեսուրսների անվտանգ շահագործում, ժամանակակից կենսատեխնոլոգիաների օգտագործմամբ ստացված կենդանի վերափոխված օրգանիզմների միջսահմանային տեղաշարժի կանոնակարգում և վերահսկում.
12. կենսաբանական ազդակների անդրսահմանային տեղաշարժի կանոնակարգում՝

ա. կենսաբանական ազդակների ձեռքբերում.

բ. անհրաժեշտության դեպքում միջազգային ռեֆերենս լաբորատորիաներ ախտածինների, կենսաբանական թույների ուղարկում.

1. մասնակցություն կենսանվտանգության և կենսապահովության ոլորտում միջազգային բնույթի արտակարգ իրավիճակների կանխարգելմանը և հետևանքների վերացմանը։

**ԳԼՈՒԽ 5**

**ՊԱՏԱՍԽԱՆԱՏՎՈՒԹՅՈՒՆԸ ՍՈՒՅՆ ՕՐԵՆՔԻ ՊԱՀԱՆՋՆԵՐԻ ԽԱԽՏՈՒՄՆԵՐԻ ՀԱՄԱՐ**

 **Հոդված 18. Պատասխանատվությունը սույն օրենքի պահանջների խախտումների համար**

1. Հայաստանի Հանրապետության կենսանվտանգության և կենսապահովության ոլորտի՝ սույն օրենքով նախատեսված պահանջների խախտումների համար Հայաստանի Հանրապետության տարածքում գործող կազմակերպությունները, ինչպես նաև պաշտոնատար անձինք և քաղաքացիները պատասխանատվություն են կրում Հայաստանի Հանրապետության օրենքով սահմանված կարգով:

**ԳԼՈՒԽ 6**

**ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**Հոդված 19. Եզրափակիչ մաս**

1. Սույն օրենքն ուժի մեջ է մտնում պաշտոնական հրապարակման օրվան հաջորդող հարյուր ութսուներորդ օրը:

**Հոդված 20. Անցումային դրույթ**

1. Սույն օրենքով նախատեսված ենթաօրենսդրական նորմատիվ իրավական ակտերը ընդունվում են սույն օրենքի պաշտոնական հրապարակումից հետո՝ մեկուկես տարվա ընթացքում:

|  |  |
| --- | --- |
| Հանրապետության նախագահ  | Վ. Խաչատրյան |
|  2022 թ. ——— —— ԵրևանՀՕ-———-Ն |  |